คลังดันสารพัดโครงการเข้าครม.นัดสุดท้าย
ครม.นัดสุดท้ายวาระแน่น คลังดันสารพัดโครงการให้พิจารณาอนุมัติ ทั้งเรื่องประกันพืชผล-สินเชื่อปุ๋ย-ปรับโครงสร้างภาษีรถยนต์
2 พ.ค. 2554

ครม.นัดสุดท้ายวาระแน่น คลังดันสารพัดโครงการให้พิจารณาอนุมัติ ทั้งเรื่องประกันพืชผล-สินเชื่อปุ๋ย-ปรับโครงสร้างภาษีรถยนต์
นายกรณ์ จาติกวณิช รมว.คลัง  เปิดเผยว่า ในการประชุม ครม.วันพรุ่งนี้ (3 พ.ค.54)  กระทรวงการคลังมีการเสนอวาระเข้าสู่ที่ประชุมในหลายเรื่อง ประกอบด้วยโครงการที่เกี่ยวข้องกับเกษตรกร คือโครงการประกันภัยพืชผลทางการเกษตร เบื้องต้นกำหนดเบี้ยประกันภัยที่ 130 บาท โดยเกษตรกรต้องจ่ายค่าดอกเบี้ยประกันจำนวน 60 บาท ขณะที่รัฐบาลรับภาระให้ 70 บาท ซึ่งเกษตรกรที่เข้าร่วมโครงการจะได้รับค่าชดเชยสินไหมในอัตราไร่ละ 2,000 บาท หรือคิดเป็น 70% ของต้นทุนการปลูกข้าวของเกษตรกรแยกเป็นการชดเชยจากการประกันภัย 1,400 บาท และรัฐชดเชยให้ตามระเบียบกระทรวงการคลังในปัจจุบันอีก 606 บาท  จะดำเนินการครอบคลุมพื้นที่นาข้าวทั่วประเทศ 57 ล้านไร่ โดยมีภาระเบี้ยประกันรวม 8,039 ล้านบาท 
นอกจากนี้ยังมีโครงการสินเชื่อเพื่อปุ๋ยราคาถูก ผ่านธนาคารเพื่อการเกษตรและสหกรณ์การเกษตร (ธ.ก.ส.) คิดอัตราดอกเบี้ยต่ำกว่าดอกเบี้ยปกติ 0.5% เพื่อช่วยให้เกษตรกรให้มีเงินทุนซื้อปุ๋ยใช้ในฤดูกาลเพาะปลูกข้าวนาปีในฤดูกาลเพาะปลูกนี้ , โครงการสินเชื่อเพื่อซื้อบ้านหลังแรกของธนาคารอาคารสงเคราะห์ ( ธอส.) กำหนดวงเงินสินเชื่อเบื้องต้น 2.8 หมื่นล้านบาท   ปล่อยกู้รายละไม่เกิน 3 ล้านบาท อัตราดอกเบี้ย 0% เป็นเวลา 2 ปี ระยะเวลาผ่อนชำระนาน 30 ปี โดยรัฐบาลจะให้ ธอส.ลดการนำส่งรายได้เข้าคลังเพื่อชดเชยรายได้ดอกเบี้ยในโครงการดังกล่าว
รวมถึงการปรับโครงสร้างภาษีรถยนต์  โดยจะมีการเปลี่ยนแปลงวิธีการจัดเก็บภาษีรถยนต์ใหม่  จากเดิมพิจารณาตามขนาดของเครื่องยนต์ (CC) และแรงม้าเพียงอย่างเดียว แต่โครงสร้างภาษีใหม่จะเน้นเรื่องการลดประมาณการปล่อยก๊าซคาร์บอนไดออกไซด์ (CO2) ตามมาตรฐานของยุโรป และคาดว่าน่าจะให้เวลาผู้ประกอบการปรับตัว 3 ปี ทั้งนี้อยู่ที่ข้อสรุปของ ครม. ว่าจะมีความเห็นออกมาอย่างไรด้วย